Սպորտ

Սպորտ (ծագումը՝ միջնադարյան անգլերենի disport [խաղ, զվարճանք] բառից), ֆիզիկական և ինտելեկտուալ գործունեության տեսակ, որը նպատակ ունի մարդու առողջության ամրապնդմանը և ընդհանուր ֆիզիկական և մտավոր զարգացմանը զուգահեռ՝ առաջացնել ցանկություն դժվարությունները հաղթահարելու, կյանքում բարձր արդյունքների և հաղթանակների հասնելու համար։ 

Սպորտի հիմքը մրցակցային գործունեությունն է, որի ընթացքում համեմատվում և գնահատվում են մարդու պոտենցիալ հնարավորությունները:

 Սպորտաձևեր 
Սպորտաձևը սպորտային մրցումների տեսակների մի շարք է, որոնք միավորված են նմանատիպ կանոններով, մեկ սպորտային ֆեդերացիայի ներքո և այլն: Ավանդաբար, Միջազգային օլիմպիական կոմիտեի տեսանկյունից առանձին մարզաձև է համարվում մեկ միջազգային ֆեդերացիայի կողմից անցկացվող բոլոր տեսակի մրցումների ամբողջությունը: Բացառություն էին կազմում ժամանակակից հնգամարտը և բիաթլոնը, որոնք մինչև 1993 թվականը ղեկավարվում էին մեկ միջազգային ֆեդերացիայի կողմից։

Սպորտը կարող է լինել պրոֆեսիոնալ կամ սիրողական: Պրոֆեսիոնալ սպորտը անպայմանորեն ներառում է մրցաշարերի մասնակցություն և մրցանակների համար պայքար: Սիրողական սպորտը այն  է, որով մարդ զբաղվում է իր ցանկությամբ` առանց մրցաշարերի մասնակցության ու մրցանակներ վաստակելու նպատակով:

 Սպորտային մրցանակներ 

Սպորտային մրցանակները պարգևներ են, որոնք տրվում են մրցումների մասնակիցներին, հիմնականում հաղթողներին, մրցանակակիրներին և բացարձակ հաղթողներին։

Սպորտային մրցանակներն ու պարգևները, որոնք շնորհվում են մարզական մրցումների չեմպիոններին և փոխչեմպիոններին, ներառում են.

• օլիմպիական խաղերի, աշխարհի, մայրցամաքային, ազգային և այլ առաջնությունների մեդալներ։ Սովորաբար 1-ին տեղը զբաղեցրած մասնակիցին շնորհվում է «ոսկե մեդալ», 2-րդ տեղը՝ «արծաթե մեդալ», 3-րդ տեղը՝ «բրոնզե մեդալ»

• մրցանակներ համաշխարհային, մայրցամաքային կամ ազգային ռեկորդներ սահմանելու համար

• դափնեպսակներ, չեմպիոնական ժապավեններ

• գավաթներ և այլ մրցանակներ

• դիպլոմներ, շքանշաններ և այլն

 Սպորտ և երիտասարդություն 
Հետազոտությունները ցույց են տալիս, որ սպորտը կարող է երիտասարդներին ապահովել դրական զարգացման հնարավորություններ, ինչպես նաև նպաստել կյանքի հմտությունների ուսուցմանը և կիրառմանը:

 Տես նաև 
 Օլիմպիական խաղեր

Կատեգորիա:Սպորտ
Կատեգորիա:Հիմնական թեմատիկ հոդվածներ